Onsdag formiddag var bænkene i Nørresundby Kirke mennesketomme. Juleaften plejer de at være fyldt op, men det har corona sat en stopper for. I stedet er der lagt en coronasikker plan. - Vi har lavet et bookingsystem, hvor man enten ved at ringe eller skrive kan sikre sig en plads i kirken. Så får man en plads eller en bænk alt efter hvor mange man kommer sammen, fortæller sognepræst Kathrine Fischer. Udover god afstand mellem kirkegængerne bliver julegudstjenesterne skåret ned til en halv time. Til gengæld er der dobbelt så mange som normalt. Og selvom der nok vil være nogle, der bliver hjemme, så er Kathrine Fischer overbevist om, at pladsreservationen og de øvrige corona-tiltag bliver taget godt imod. Tom fornemmelse En af dem, der plejer at nyde julegudstjenesterne i Nørresundby Kirke, er Lene Winther Johannsen. Hun bor skråt over kirken, hvor hun i disse dage hjælper til som frivillig på julemarkedet. - Jeg plejer at gå i kirke de fleste adventssøndage, og så plejer jeg at gå i kirke 1. juledag og som regel også 2. juledag, siger hun. At der kommer restriktioner juleaften bekymrer hende ikke. Hun har været vant til det i løbet af året. Lene Winther Johannsen har ikke tænkt sig at lave om på sine kirkevaner denne corona-jul. Sognepræst Kathrine Fischer forudser dog, at coronaen sniger sig ind i hendes juleprædiken, fordi virusset har sat sig hårdt på et af julens store budskaber. - I år er det endnu vigtigere, at vi taler om håbet. Håbet for en bedre fremtid og det lys, der kommer juleaften. Det tænker jeg bliver meget stærkere i år. Måske også meget mere relevant for os, fordi vi godt kan gå rundt i vores leverpostejfarvede verden og tro på, at alt kan lade sig gøre, indtil vi rammes af situationer, hvor vi erfarer, at der er noget, som er større end os selv, siger Kathrine Fischer.

Referat:
I et coronaår kan det ikke lade sig gøre at fylde kirkerne til bristepunktet juleaften. Derfor er kirkerne begyndt at tænke i alternative løsninger – eksempelvis i Nørresundby.